17-asis ulonų pulkas

17-asis ulonų pulkas () – Didžiosios armijos ulonų pulkas, suformuotas prancūzmečiu Lietuvoje, Napoleono karų metu. Priklausė Varšuvos kunigaikštystės kariuomenei.

 Istorija 

1812 m. liepos 5 d. grafas Mykolas Juozapas Tiškevičius savo iniciatyva ir lėšomis pradėjo formuoti 17-ąjį lietuviškąjį ulonų pulką. Į pulką stojo vyrai iš Biržų, Raseinių, Telšių, Panevėžio miestų ir jų apylinkių. Pulko štabas buvo Kupiškyje. Napoleonas Bonapartas pulko vadu paskyrė patį grafą Mykolą Tiškevičių ir suteikė jam pulkininko laipsnį.

1812 m. pabaigoje šis pulkas kartu su kitais lietuviškais daliniais dengė Didžiosios armijos atsitraukimą ir prisijungė prie X korpuso. 1812 m. gruodžio mėn. 17-asis ulonų pulkas per Tauragę pasitraukė į Karaliaučių. 1813 m. sausio 19 d. pulkas turėjo 829 ulonus ir buvo dislokuotas Elbinge. Vėliau jis perkeltas į Didžiosios Lenkijos regioną ir buvo dislokuotas Skiverzynoje ir Mendzychude, kai prisijungė prie prancūzų kariuomenės likučių, kuriems vadovavo vicekaralius Eženas de Boharnė. Vasario 4 d. pulkas kovėsi prie Brandenburgo. Vasario 11 ar 12 d. jis kartu su 19-uoju lietuvių ulonų pulku kovėsi prie Serakuvo. Ten jį sutriuškino rusų generolo Aleksandro Černyšovo vadovaujamas avangardas. Generolas Romualdas Giedraitis, vadovavęs abiem ulonų pulkams, pateko į nelaisvę. Mūšio metu pulkas neteko 147 iš 585 prieš tai buvusių vyrų.

Po šio mūšio abu pulkai buvo priskirti prancūzų generolo Etjeno Moriso Geraro divizijai, priklausančiai XIII korpusui. Kartu su juo pulkas kovėsi prie Brėmeno, Hamburgo, Liubeko. 1813 m. balandžio 20 d. į pulką buvo prijungti 19-ojo ulonų pulko vyrai, kai 225 kariai iš 19-ojo pulko buvo atrinkti į Imperatoriškąją gvardiją. Taip buvęs 19-ojo ulonų pulko vadas Konstantinas Rajeckis tapo naujuoju 17-ojo ulonų pulko vadu. Paskutiniai pulko mūšiai vyko Danijoje. Po imperatoriaus Napoleono abdikacijos ir Fontenblo sutarties pulkui buvo leista grįžti į tėvynę su ginklais ir vėliavomis.

 Uniformos 
Pulkas dėvėjo šias uniformas:

100px Purpurinė apykaklė, tamsiai mėlynos spalvos atlapai su purpurinėmis linijomis.
100px Purpuriniai kelnių lampasai.

 Galerija 

 Šaltiniai 

 Literatūra 

Kategorija:Lietuvos karybos istorija
Kategorija:Napoleono karai
Kategorija:Kavalerija
Kategorija:Pulkai